Mother Love Bone

Mother Love Bone bola americká rocková skupina, ktorá vznikla v roku 1988 v Seattli v štáte Washington. Pôsobila v rokoch 1988-1990. Vďaka osobnosti a skladbám lídra, Andrewa Wooda, sa vyšvihla do popredia vznikajúcej seattleskej hudobnej scény na prelome 80-tych a 90-tych rokov. Wood zomrel len niekoľko dní pred vydaním debutového albumu "Apple". Zmarili sa tým nádeje skupiny na úspech. Album napokon vydali o niekoľko mesiacov neskôr.
História.
Skupinu "Mother Love Bone" založili v roku 1988 bývalí členovia Green River, Jeff Ament, Bruce Fairweather a Stone Gossard, bývalý líder Malfunkshun, Andrew Wood, a bývalý bubeník skupín Ten Minute Warning a Skin Yard, Greg Gilmore. Začiatky siahajú do roku 1987, keď sa Wood, Gossard, Ament a bubeník skupiny Malfunkshun, Regan Hagar, spojili v skupine Lords of the Wasteland, kde sa venovali cover verziám. Začiatkom roku 1988 k sebe pribrali Fairweathera, ktorý nahradil Hagara, a Grega Gilmora a názov zmenili na "Mother Love Bone".
Nové zoskupenie sa pustilo do nahrávania a koncertovania a koncom roku 1988 sa stalo jednou z najsľubnejších kapiel v Seattli. Pozornosť si získala aj vďaka Woodovej energickosti na pódiu, jeho výstrednému oblečeniu a zasneným textom. V dokumentárnom filme Hype! z roku 1996 označil Jack Endino Wooda za „jediného lídra-zabávača v Seattli“, čo bola narážka na Woodovu hravú komunikáciu s fanúšikmi.
V novembri 1988 podpísali zmluvu s dcérskou spoločnosťou PolyGram-u, Polydor/Stardog, a hneď sa aj pustili do nahrávania debutovej EP. Vydali ju v marci 1989, a stali sa tak prvou zo záplavy nových Seattleských skupín, ktorá vydala svoju hudbu vo významnom vydavateľstve. Nahrávka sa predávala dobre a rapídne zvyšovala rozruch okolo skupiny. John Book z Allmusic povedal, že „nahrávka prispela k mánii okolo Seattleskej hudobnej scény.“
Koncom roku 1989 sa vrátili do štúdia (tentokrát v San Franciscu v štáte Kalifornia), aby nahrali debutový album "Apple". Napriek počiatočným ťažkostiam dokončili nahrávku načas a vydania sa dočkala v marci 1990. V tom čase záujem o skupinu vrcholil a zdalo sa, že je predurčená na obrovský úspech. Len niekoľko dní pred naplánovaným vydaním albumu Apple sa líder Andrew Wood, ktorý mal dlhodobo problémy s drogami, predávkoval heroínom, po čom nastala klinická smrť. Po dvoch dňoch na prístrojoch, kedy mu mohli dať priatelia a rodina posledné zbohom, Wood zomrel, čím skupina zanikla. Album vydali 19. júla 1990. Kim Neely z časopisu Rolling Stone povedal, že sa im na albume „podarilo to, v čom neuspelo nespočetne veľa kapiel. Zachytili to, čím sa Zep (Led Zeppelin) stali nesmrteľnými – dynamiku decká! – a pridali aj jedinečnú príchuť 90-tych rokov.“
Po rozpade Mother Love Bone.
Po Woodovej smrti sa spevák skupiny Soundgarden, Chris Cornell (Woodov spolubývajúci), obrátil na Gossarda, Amenta a Eddieho Veddera s ponukou na nahratie dvoch piesní, ktoré zložil na Woodovu počesť. Zo spolupráce sa nakoniec vykľul celý album a skupina dostala meno Temple of the Dog. Inšpirovali sa pritom veršom z textu piesne "Man of Golden Words" skupiny "Mother Love Bone".
Gossard a Ament následne s Eddiem Vedderom a Mikeom McCreadym založili skupinu Pearl Jam, jednu z komerčne najúspešnejších a kritikmi najuznávanejších rockových kapiel 90-tych rokov.
Fairweather sa spočiatku stiahol, no neskôr vstúpil do skupiny Love Battery. Vznikla v Seattli, hrala psychedelický rock a Fairweather v nej v roku 1992 nahradil basgitaristu Tommyho Simpsona. Hral na dvoch albumoch a niekoľkých turné, no potom zo skupiny odišiel a stiahol sa zo scény. V roku 2006 sa objavil znovu. Tentokrát v The Press Corps po boku Garreta Shavlika (The Fluid) a Dana Petersona (Mudhoney).
Ani Gilmore nebol po rozpade "Mother Love Bone" veľmi aktívny. V rokoch 1992-1994 bubnoval v skupine Chubby Children, kde sa opäť stretol s Brianom Foxom a Garthom Brandenburgom, s ktorými hral v rokoch 1982-1985. Odohrali niekoľko vystúpení a vytvorili niekoľko nahrávok, ktoré sa nedočkali vydania. V roku 1998 sa podieľal sa na obnove skupiny Ten Minute Warning a bolo mu pripísanie inšpirovanie piesne Never the Machine Upside (zložil ju Kim Thayil) zo štúdiového albumu Down on the Upside od skupiny Soundgarden z roku 1996. Pieseň vznikla, keď Thayil s Gilmorom jamovali.
Kevin Wood (brat Andrewa Wooda) nahral v apríli 2011, na 21. výročie Andyho úmrtia, s hardrockovou skupinou Lace Weeper pieseň Crown of Thorns z repertoáru Mother Love Bone. Singel vyšiel v Kevinovom vydavateľstve Wammybox Records.
Koncert bývalých členov.
14. apríla 2010 sa "Mother Love Bone" počas vypredaného koncertu “Brad and Friends” v Seattle Showbox po prvýkrát znovu stretli na pódiu (s priateľom/hudobníkom zo Seattlu Shawnom Smithom, ktorý bol pri tejto príležitosti na pozícii lídra). Odohrali piesne zo svojich začiatkov, vrátane "Stardog Champion", "Holy Roller", "Gentle Groove" a cover verzie piesne od skupiny Argent "Hold Your Head Up", ktorá bola obľúbeným prídavkom na vystúpeniach skupiny v Seattleských kluboch.
Žáner.
Okrem toho, že boli významnou grungeovou skupinou, sú považovaní aj za priekopníkov alternatívneho metalu.